ওষুধ বিক্রির আড়ালে বেআইনি কাজ! গ্রেফতার ফার্মেসি মালিক

নদিয়া: ফার্মেসির (Pharmacy) আড়ালে বেআইনি কার্যকলাপ (Illegal Work) চালানোর অভিযোগে গ্রেফতার হলেন ফার্মেসির মালিক। নদিয়া (Nadia) জেলার শান্তিপুর থানার (Shantipur PS) ফুলিয়া টাউনশিপ এলাকার এই ঘটনাকে ঘিরে ব্যাপক চাঞ্চল্য ছড়িয়েছে। অভিযোগ, চিকিৎসকের সহযোগিতায় ওই ফার্মেসির ভিতর একাধিক মহিলার সাথে অশ্লীল কার্যকলাপ চালানো হচ্ছিল।

এই ঘটনার ভিডিও রবিবার ভাইরাল হয়ে গেলেই এলাকায় উত্তেজনার সৃষ্টি হয়। ভিডিওটি প্রকাশ্যে আসার পরই স্থানীয় বাসিন্দারা ফার্মেসির সামনে জড়ো হয়ে বিক্ষোভ দেখান। তাঁরা ফার্মেসিটি বন্ধ করার দাবি জানান এবং অভিযুক্তদের কঠোর শাস্তির দাবি তোলেন। অভিযোগ অনুযায়ী, এই বেআইনি কাজ ফার্মেসির মালিকের সম্মতিতেই চলছিল, যা সাধারণ মানুষের ক্ষোভের আগুনে ঘি ঢেলে দেয়।

আরও পড়ুন: বেলগাছিয়ার পর শঙ্কা বাড়ছে হাওড়ার আরেকটি ভাগাড়কে ঘিরে!

ঘটনার পরিপ্রেক্ষিতে শান্তিপুর থানায় একটি অভিযোগও দায়ের করা হয়। ঘটনার তদন্তও শুরু করে পুলিশ। অভিযোগের ভিত্তিতে সোমবার বিকেলে অভিযুক্ত ফার্মেসির মালিককে গ্রেফতার করা হয়। মঙ্গলবার সকালে ধৃতকে রানাঘাট আদালতে পেশ করা হয়েছে বলে জানিয়েছে পুলিশ।

এই ঘটনা এলাকায় চাঞ্চল্য সৃষ্টি করেছে। স্থানীয় বাসিন্দারা প্রশাসনের কঠোর হস্তক্ষেপ দাবি করেছেন, যাতে ভবিষ্যতে এই ধরনের বেআইনি কার্যকলাপ আর না ঘটে। পুলিশের পক্ষ থেকে জানানো হয়েছে, তদন্ত চলছে, দোষীদের উপযুক্ত শাস্তি দেওয়া হবে।